**Hotelijersko-turistička škola službeno postala „Partner škola budućnosti“ (Pasch-Schule) Savezne Republike Njemačke**

U ponedjeljak, 13. listopada 2014., naša je škola službeno postala PASCH-škola, škola partner Savezne Republike Njemačke. PASCH škole – partneri budućnosti, internacionalni je projekt Savezne Republike Njemačke koji je u Hrvatskoj organiziran pod pokroviteljstvom Veleposlanstva Savezne Republike Njemačke, Goethe-Instituta te Središnjeg ureda za školstvo u inozemstvu (ZfA).

Ideja je projekta promovirati modernu njemačku kulturu i učenje njemačkoga jezika u Europi i u svijetu, a cilj mu je stvoriti internacionalnu mrežu što većeg broja škola-partnera. Danas ima diljem svijeta preko 1.700 Pasch škola, a samo u Hrvatskoj je u taj projekt uključeno oko 60 škola.

Proglašenje naše škole PASCH-školom uveličali su naši učenici prigodnim programom. Ovom je prigodom savjetnik za njemački jezik i koordinator Središnjeg ureda za školstvo u inozemstvu (Zentralstelle für das Auslandsschulwesen), gospodin Thorsten Reiter, uručio službenu plaketu „Škola partner budućnosti“ ravnateljici škole, gđi. mr.sc. Mariji Rašan–Križanac koja je izrazila zadovoljstvo što se u Hotelijersko-turističkoj školi pridaje velika pozornost učenju njemačkog jezika i što već više od deset godina naši učenici imaju mogućnost pohađati i polagati program za stjecanje Njemačke jezične diplome (razine A2/B1 i B2/C1 prema ZEROJ-u) Konferencije ministara kulture Savezne Republike Njemačke. Po tom međunarodnom programu naša je škola prepoznatljiva već duži niz godina zahvaljujući marljivom radu i upornosti naših profesora njemačkog jezika.

Inicijativu za uvođenje programa Njemačke jezične diplome u našu školu pokrenula je još 2002. profesorica Ljubica Maljković u suradnji s dr. Ulrichom Dronske i za taj se program nesebično zalagala prepoznavši u njemu izvrsnu šansu za bolju konkurentnost naših učenika na tržištu rada te za daljnje moguće školovanje ili zaposlenje u inozemstvu.

Realizacija ovog projekta ne bi bila moguća bez naših profesorica njemačkog jezika: Slavice Kel, Antonije Gojčete i Ane Eterović koje u suradnji sa višom savjetnicom za njemački jezik, Renatom Simoneit, uspješno sudjeluju u programu.

Svojom nazočnošću svečanost je uveličala i predsjednica Hrvatskog društva učitelja i profesora njemačkog jezika, Irena Horvatić Čajko.

Gospodin Thorsten Reiter na kraju programa je uručio 28 DSD diploma učenicima drugih, trećih i četvrtih razreda i u svom obraćanju izrazio zadovoljstvo postignućima škole u okviru DSD programa naglasivši da se činom proglašenja Pasch škole našoj školi otvaraju nove mogućnosti za unaprjeđenje kvalitete nastave njemačkog jezika.